Kempson sê Pieterse is bate vir O-Kaap | Netwerk24
Deur Michael Green 26 Mei 2020 20:15
Robbi Kempson meen Barend Pieterse het baie om as 'n lynstaan-konsultant te bied. Foto: Gallo Images
Pieterse het 'n paar weke gelede vanuit Japan na Port Elizabeth teruggekeer nadat hy vir twee seisoene die Canon Eagles help brei het.
"As Barend in die Oos-Kaap bly, sal ek dit beslis oorweeg om op sy knoppie te druk. Om eerlik te wees, ek sal geskok wees as spanne soos die Madibaz hom nie ook vra om 'n inset te lewer nie," sê Kempson.
Pieterse het die Kings in 2013 die eerste keer as lynstaan-dokter bygestaan en het later een van die span se hulp-afrigters geword. Hy was in 2016 ook die Oostelike Provinsie se hoofafrigter.
Pieterse het kort voor sy terugkeer na die land gesê hy moet nog besluit waar hy volgende gaan afrig.
Die kans is in hierdie stadium skraal dat hy 'n voltydse pos by die Kings sal kry.
Barend Pieterse toe hy nog by die Kings was. Foto: Gallo Images
Die Oos-Kaapse franchise moet nog 'n nuwe hoofafrigter aanstel, maar weens al die Covid-19-ontwrigtinge sal dit dalk eers later in die jaar gebeur.
Kempson sê intussen oefen die Kings se spelers gedurende die inperking dat dit klap by hul huise.
Volgens hom help dit darem dat die spelers nou meer kan gaan draf en hardloop met die inperkings wat effens verlig gaan word.
"Wat spanoefeninge betref, wag ons egter op riglyne van die regering, die Suid-Afrikaanse Rugbyunie, Pro14 en ons dokter (Gershwin Kortje)," sê Kempson.
"Tydens vlak 2 mag ons bymekaar kom en tydens vlak 1 mag ons begin kontakoefeninge doen. Tot dan doen ons egter wat ons kan om seker te maak die spelers bly fiks."
Volgens Kempson sal die spelers vir eers langer afstande hardloop om hul uithouvermoë te verbeter.
Hulle sal algaande korter afstande ter voorbereiding van rugbywedstryde begin hardloop.
"Ons monitor al ons spelers deeglik en sorg dat ons deurentyd in kontak met hulle is," sê die breier.
"Glo my gerus, ons hou die spelers baie besig, ook met vergaderings (via onder meer Skype) oor aanval en verdediging. Hulle sit beslis nie net en televisie kyk nie!"